Papersnake/gushiwen huggingface dataset:
建隆乾德朝会乐章二十八首 其三 群臣举酒用《正安》。
郊庙朝会歌辞（宋代）

待漏造王庭，威仪盛莫京。纷纶簪组列，清越佩环声。

礼饮终三爵，韶音毕九成。永同凫藻乐，千载奉升平。
耘老弟於新厅之后起楼名之日叠翠有诗因次韵
虞俦（宋代）

楼成叠翠相奇奇，不羡围屏锦绣机。
卜筑又新王粲宅，登临莫下董生帷。
高吟得助添新卷，清赏何须貯舞衣。
问舍却怜吾未就，归心长与落霞飞。
一落索
孙云鹤（清代）

遥峰过雨还凝碧。一天秋色。画楼昨夜陡生寒，应念我、关山客。

衣上酒痕尘迹。倦途难息。白云红树已销魂，更何处、斜阳笛。
松
李峤（唐代）

郁郁高岩表，森森幽涧陲。
鹤栖君子树，风拂大夫枝。
百尺条阴合，千年盖影披。
岁寒终不改，劲节幸君知。
次侄孙士瞻韵
陈谟（明代）

我家都干旧徵君，五百年中远有芬。宗谱太丘前史美，科名南渡近时闻。

人言阀阅星之斗，代有云礽鼎出汾。吾子翘翘雄作士，英姿了了幼能文。

他山有石能攻玉，恶草虽莸不乱薰。十年参晤穷经苦，一日枭鸾战艺分。

鹗荐已追云表鹄，锦还仍采泮池芹。波光皛皛鸥同社，松顶昂昂鹤不群。

珠浦别来秋洒洒，潋江吟断叶纷纷。投桃多辱诸贤句，报玖空惭五色云。
初夏
赵葵（宋代）

院宇沈沈雨四垂，博山香断未多时。
驱除春事封姨怨，贴水新荷又满池。
戊辰岁湘中寄郑谷郎中
齐己（唐代）

白发久慵簪，常闻病亦吟。瘦应成鹤骨，闲想似禅心。

上国杨花乱，沧洲荻笋深。不堪思翠巘，西望独沾襟。
丑奴儿
宋先生（宋代）

真人本是凡人做，悟者何难。名利如山。隔断神仙路往还。

谢师指教生死限，长在心间。长在心间。十二时中不暂闲。
敔筑土室授童子读题曰蕉畦口占示之四首
王夫之（明代）

治畦当种竹，种蕉为近之。虚中同一致，密叶胜疏枝。
孤竹
段弘古（唐代）

亭亭骨屹短墙颠，摇曳空明漾素妍。带雨微添寒鹤唳，淩霜不受野云怜。

老松立地同高节，芳草何心吊谪仙。抱此孤根滋九畹，青山一道送流泉。
真宗奉圣祖玉清昭应宫十一首 其五 圣祖位酌献用《庆安》。
郊庙朝会歌辞（宋代）

于昭灵贶，诞启鸿源。功济庶汇，庆流后昆。兰肴登俎，桂酒盈尊。

俯回飙驾，永庇云孙。
游平山堂 其二
林澍蕃（清代）

竹西明月最佳处，中有仙人吟旧句。断劫流风五百年，一种消沈散烟雾。

醉翁逝后坡翁来，当时感慨何悠哉。龙蛇粉壁今安在，如此佳游能几回。
有感三首
张耒（宋代）

南风霏霏麦花落，豆田漠漠初垂角。
山边夜半一犁雨，田父高歌待收获。
雨多萧萧蚕簇寒，蚕妇低眉忧茧单。
人生多求复多怨，天工仈尔良独难。
扈从出长安应制
沈佺期（唐代）

汉宅规模壮，周都景命隆。西宾让东主，法驾幸天中。

太史占星应，春官奏日同。旌门起长乐，帐殿出新丰。

翕习黄山下，纡徐清渭东。金麾张画月，珠幰戴松风。

是节严阴始，寒郊散野蓬。薄霜沾上路，残雪绕离宫。

赐帛矜耆老，褰旒问小童。复除恩载洽，望秩礼新崇。

臣忝承明召，多惭献赋雄。
画竹二首 其二
葛胜仲（宋代）

眼到竹边知未是，竹来眼里亦全非。诸人问我真如意，不到山前带笠归。
探春吟
邵雍（宋代）

草色依稀绿，花稍隐约红。
一般难道说，如醉在心中。
禁林讌会之什
王旦（宋代）

喜缀真仙讌禁林，玉堂新事好供吟。
天章刻石兴风雅，宸翰书供耀古今。
势逸夺回龙凤迹，调高流入管弦音。
光凝玉斝琼浆润，冷布花砖药树阴。
地贵每朝金殿近，景清如到玉壶深。
得陪嘉会荣观大，虔效赓歌乐圣心。
望岳三首·其三
杜甫（唐代）

南岳配朱鸟，秩礼自百王。
歘吸领地灵，鸿洞半炎方。
邦家用祀典，在德非馨香。
巡守何寂寥，有虞今则亡。
洎吾隘世网，行迈越潇湘。
渴日绝壁出，漾舟清光旁。
祝融五峰尊，峰峰次低昂。
紫盖独不朝，争长嶪相望。
恭闻魏夫人，群仙夹翱翔。
有时五峰气，散风如飞霜。
牵迫限修途，未暇杖崇冈。
归来觊命驾，沐浴休玉堂。
三叹问府主，曷以赞我皇。
牲璧忍衰俗，神其思降祥。
寄麻姑山喻供奉
李翔（唐代）

羽客乘风下九天，拨云亲自拣林泉。檐吞海魄迎真气，路绕岩根谒古仙。

道胜早为三洞伏，诗成曾被六宫传。如今万事皆轻弃，只待还丹驻鹤年。
长相思·秋眺
朱栴（明代）

水悠悠，路悠悠，隐隐遥山天尽头，关河又阻修。
古兴州，古灵州，白草黄云都是愁，劝君休倚楼。
逢年与德粲同之温陵谒大智禅师医作四小诗送之 其二
朱松（宋代）

六年别故山，松竹故无恙。此身已天涯，飘走复何向。

清源老医师，砭偻出投杖。勿辞一往勤，挹彼上池涨。
次韵黄子理宣德田居四时 其三
释道潜（宋代）

村落已徂暑，蚊蝇尚喧啾。衡门霁朝雨，茅竹归新秋。

机丝迫邻女，札札无停休。中田蔼黄稼，烂熳如云浮。

渌蚁酿新瓮，嘉鲂钓清流。瓦尊迟来客，礼数忘献酬。

三杯未肯辞，笑语方绸缪。时平盗自隐，场圃无宵忧。

儿孙渐束发，婚嫁迫所谋。款曲从我言，归途蹇淹留。

林端有月色，相送前溪头。
和陈莹中了斋自警六绝
杨时（宋代）

八荒同宇混车书，一视那知更有渠。
凭轼自应由砥道，径蹊无处问归与。
答鲁虞部见寄
韦骧（宋代）

鄙才效职便穷僻，忽忽天星殆二周。系狱空虚民讼少，倖门堙二吏心忧。

琴书永日清无际，草树逢春绿正柔。惊坐高宾如见顾，幽欢何惜贳貂裘。
次韵定国闻子由卧病绩溪
黄庭坚（宋代）

炎洲冬无冰，十月雷虺虺。
及春疟疠行，用人祭非鬼。
巫师司民命，药石不入市。
溪弩潜发机，土风甚不美。
苏子卧江南，感叹中夜起。
闻道病在床，食鱼不知旨。
寒暑战胸中，士穷有如此。
此公夭机深，爵禄心已死。
养生遗形骸，观妙得骨髓。
后皇莳嘉橘，中岁多成枳。
佳人何时来，为天启玉齿。
湔祓瘴雾姿，朝趋去天咫。
诸公转洪钧，国器方荐砥。
矢诗写予心，庄语不加绮。
岳庙斋宫与崔伯宪都官王正甫殿丞饮别二君各
强至（宋代）

乡人分散几流萍，长乐坡头已涕零。
太华相逢聊永日，故交渐少似残星。
别杯犹恨樽前缓，诗笔那容席上停。
车马东西从此隔，明朝惟见乱山青。
答黄悦可见寄
李英（清代）

故人久别益凄其，谁遣瑶华慰所思。丹凤城头不堪望，五陵春早滞归期。
赋得云梦泽黄鹤楼送李圣瑞之湖广 其一
郭奎（元代）

常闻云梦泽，空阔自天开。郢树连荆渚，枝江绕楚台。

日落边烽静，春融雪水来。知君有深量，相对亦雄哉。
沁园春 其五 戊戍自寿
程珌（宋代）

渤澥东南界，西北倚昆崙。当时推步，但知宇内有乾坤。

午夜风轮微转，驾我浮空泛景，一息过天垠。俯视人间世，渺渺聚沤尘。

挽天吴，摩海若，吐还吞。宁用计年，八十阳九又三阴。

要自白榆星外，直至黑流沙底，山与泽俱平。不论初末度，一色界如银。
鹊桥仙
佚名（宋代）

密传春信。微妆晓景，淡伫香苞欲绽。临风虽未吐芳心，奈暗露、盈盈粉面。
何人月下，一声长笛，即是飞英凌乱。凭阑无惜赏芳姿，更莫待、倾筐已满。
龙潭
李纲（宋代）

百丈清潭合两溪，澄波莹滑碧琉璃。神龙端向潭中睡，何事能容网罟垂。
建山叠嶂
高魁（明代）

千山万山森若罗，三峰叠翠高峨峨。村烟吹吸有时隐，岫色嶙峋入曙多。

觅径人将青蔼拂，攀崖手可苍天摩。飘然便趁芒鞋去，啸坐云头剪薜萝。
送刘校书从军
杨炯（唐代）

天将下三宫，星门召五戎。坐谋资庙略，飞檄伫文雄。

赤土流星资，乌号明月弓。秋阴生蜀道，杀气绕湟中。

风雨何年别，琴尊此日同。离亭不可望，沟水自西东。
次韵李伯纪舍人招饮
陈渊（宋代）

胸中造物可与友，笔下骚人真是奴。共传排佛似迁愈，独喜赋梅追隐逋。

盘空未念鸱腐鼠，在野宁无驹束刍。时时造席闻妙语，谬辱知己非夷吾。
喜晴
刘毓盘（清代）

梦回闻鹊欢，咄咄曦当昼。缸爿云扫开，积气塞天漏。

譬诸久病云，燥湿理相纠。无田不为灾，我独得天厚。

此邦最低下，粉饰风俗厚。游民一胡多，弃土每八九。

所恐黄淮冲，流离遍衰幼。蠲赈事两难，外肪中已朽。

救荒于既荒，铤险絷鹿走。安能饥不食，祸率起于口。

惟俭能支贫，转移一反手。使天而雨珠，我得食诸否。
过李群玉故居
方干（唐代）

讦直上书难遇主，衔冤下世未成翁。

琴尊剑鹤谁将去，惟锁山斋一树风。
秋末寄武昌一公
贯休（唐代）

见说武昌江上住，柏枯槐朽战时风。

知师诗癖难医也，霜洒芦花明月中。
集于昌龄之舍
孔平仲（宋代）

初筵悄无语，良久欢且发。就炉自温杯，觉此饮量阔。

既观舞袖垂，又听歌声阕。醉心渐纷纭，醉眼成恍惚。

勿轻柏直狗，所负尚可悦。当年入绩事，今日逼华发。

愈令坐客心，感叹惜时节。夜长更恐晓，起挽青天月。
蝶恋花（和孙蒲江□□上元词）
魏了翁（宋代）

又见王正班玉瑞。霁月光风，恰与元宵际。横玉一声天似水。阳春到处皆生意。

十载奔驰今我里。昔□元非，未信今皆是。风月惺惺人自醉。却将醉眼看荣悴。
支遁和尚归休图赞
释智遇（宋代）

忍寒骑瘦马，双眼碧於秋。
寄语王公道，无钱买沃洲。
神功圣德诗一十五首 其三 得边报
杨荣（明代）

圣心虑远饬边陲，正值农功休暇时。塞外风烟朝乍警，帐前羽檄夜交驰。

神谋诞布由先定，睿算应知不少遗。铁骑骁腾真勇敢，兹行破敌更无疑。
题蒋帝庙二首 其一
蒋静（宋代）

青骨沈埋恨未休，寒烟深锁旧山愁。悲风力扫欃枪日，勇气平吞泽国秋。

身殒一朝心报国，功褒千古首凝旒。当年白羽云头扇，还许仍来得见不。
读子苍诗卷 其一
释道潜（宋代）

蜀国奇男子，能文到古人。淳源稽大雅，妙曲和阳春。

节物惊摇落，僧坊断四邻。看君新著述，时与短檠亲。
挽座主吴倅
许月卿（宋代）

菊翁去后菊园荒，寿不如花尽自香。
进学解成谁贝锦，题舆字湿已黄粱。
众流出壑三秋暮，明月照松千仞罔。
冷落僧炉数间屋，但留名节付贤郎。
芝山
刘弇（宋代）

当年曾此烂芝英，山半楼台矗化成。一点有情悬客望，三休疑路与云平。

冷吹萝蔓阴晴变，景落鱼龙窟穴清。拟秃谢公前却屐，生憎并日计江程。
道临川按阅兵将钱巽叔侍郎赋诗次其韵三首 其一
李纲（宋代）

平生多难岂能贤，恩许犹持阃外权。貔虎幸蒙分壮士，桑榆愧已迫衰年。

枕前鼓角元戎报，帐下更筹契箭传。多少豪英志恢复，问谁先著祖生鞭。
后对酒 其一
季芝昌（清代）

羲之罢会稽，隘量为怀祖。责子愧坦之，语颇近迁怒。

一篇誓墓文，止增饰辞苦。二尊尚可欺，窃笑到童竖。

丈夫进退间，磊落披胸府。鸿鹄志云霄，燕雀安足数。

淮阴亦褊衷，鞅鞅羞哙伍。
题画
冯云骕（清代）

轻云漠漠暮烟飞，树色冥濛暗翠微。遥见汀洲最深处，一江风雨钓船归。
题吴宫衰柳图
袁凯（明代）

远岸依依落日明，吴王醉处少人行。
多情独有垂杨树，犹送深宫夜雨声。
野庵分题 野望
史浩（宋代）

閒云黯淡草萋萋，楚泽风高雁阵低。拟倩王维画平远，正须六幅剪鹅溪。
午梦
陆游（宋代）

若爰幽窗午梦长，此中与世暂相忘。
华山处士如容见，不觅仙方觅睡方。
城西书事五首 其二
韩维（宋代）

朱果繁霜后，甘甜半自零。忽惊林色曙，零落见残星。
送唐州崔使君侍亲赴任
白居易（唐代）

连持使节历专城，独贺崔侯最庆荣。乌府一抛霜简去，

朱轮四庆板舆行。发时止许沙鸥送，到日方乘竹马迎。

唯虑郡斋宾友少，数杯春酒共谁倾。
憩南屏
释绍嵩（宋代）

窈窕阶除天一方，隔帘时有芰荷香。
老僧瀹茗供清兴，不负西湖五月凉。
真紫
贾似道（宋代）

紫者如同著紫袍，头浓刚性项如毛。钳更细长如血色，独占场中第一豪。
王德辅邀饮新醅予与陈用宾老辄先醉座上分韵
林景熙（宋代）

朔风号枯林，吹寒入肌髓。
江湖客影孤，况复怀万里。
白战不持铁，何以破愁垒。
惟有无功乡，岁墓足可恃。
良朋邀我游，瓦盘列山卉。
轧轧鸣珠泉，滟滟浮翠蚁。
初疑变气候，渐觉忘我尔。
一觞复一觞，颓然两衰齿。
桓桓诸少年，互爵方未已。
虽醉不敢哗，谐谈亦书史。
所以柴桑翁，浊醪有妙理。
我渴梦西冷，攀条嚼冰蕊。
醒来步虚廊，天空月在水。
荆庭春恨和潘源鲁
黄佐（明代）

东风庭院雨丝丝，姜被寒生梦后悲。浅绿正添鸿雁沼，轻红初上鹡鸰枝。

流年未觉音尘尽，往事空诒肺腑知。断送一番吟鬓白，可怜荆树似秋时。
岁晚四首 其四
李彭（宋代）

眼看杨柳涨春风，忽复山明雪映松。但把一尊扶醉病，何须三揖送文穷。
立秋日书事五首 其三
周伯琦（元代）

䥫刹标山影，金铺耀日华。龙回秋歇雨，燕落昼翻沙。

苑御调骁骑，宫官葺幰车。长杨谁共赋，满耳沸寒笳。
学宫诸生饮邀予与予野同之二首
袁说友（宋代）

少日峨冠英俊场，课余觞饮共徜徉。
孰知薄宦江湖去，频梦炉亭饼{托扌换饣}香。
送人还吴江道中作
苏舜钦（宋代）

江云春重雨垂垂，索寞情怀送客归。不愤东风促行棹，羡他双燕逆风飞。
凌云台
李中立（宋代）

山围平野四回环，天迥台高眼界宽。
云漏残阳明远岫，涛翻急雨涨前滩。
一川胜趣四时好，千里雄风三伏寒。
谁见凌云清绝处，夜凉空翠湿阑干。
江西投谒所知为典客所阻因赋
刘鲁风（唐代）

万卷书生刘鲁风，烟波万里谒文翁。
无钱乞与韩知客，名纸毛生不肯通。
幽事绝句
陆游（宋代）

死生归有命，荣悴出无心。
苔井闲磨剑，松窗自斲琴。
茉莉花
江奎（宋代）

灵种传闻出越裳，何人提挈上蛮航。
他年我若修花史，列作人间第一香。
次韵陶几道喜雨
陈棣（宋代）

环佩来从十二峰，飞廉清道驾丰隆。
已占月魄离星次，欲采民谣咏雨蒙。
健笔输君三峡峻，新凉许我一樽同。
豚蹄斗酒无多诮，神报邦人亦已丰。
满江红·旧日皆春
佚名（宋代）

旧日皆春，气象、又重妆束。做得新丰酒肆，济康堂局。老杜误传人酝酿，许公手种时科目。自两公、一去已经年，君今续。商家醴，须君曲。怀英笼，须君蓄。且饶人大卖，呼么喝六。佶倬家人三两辈，药王菩萨丹青轴。更於中、添得个当炉，十分足。
赠题谢东园公折屐图
王希文（明代）

雪鬓红颜陆地仙，何人能跻古稀年。青山石上添彭祖，黄鹤群中列葛川。

世事但须千日醉，杖头宁少几文钱。南阳东海今谁在，只有登山折屐传。
祗答公序相国二兄见寄二首 其一
宋祁（宋代）

前时同出守，星鬓各萧萧。蹊李伐不食，原禽行自摇。

棹前饶沸浪，蓬处但惊飙。素愿山林隐，公乎不在招。
梦中作游山绝句
陆游（宋代）

霜风吹帽江村路，小蹇迢迢委辔行。
忽到云山幽绝处，穿林啼鸟不知名。
偈颂六十五首
释普济（宋代）

圆通门户开，湛然应一切。
星罗云汉低，山岳起空翠。
风雨雪霜寒，人惊鸡犬吠。
正法明如来，依然在门外。
送梅村归三山 其二
胡仲弓（宋代）

独笑坐鞍自课诗，江云雨树两依依。客怀生怕西风恶，才入秋来便赋归。
鹧鸪天 咏烛
王鹏运（清代）

百五韶光雨雪频，轻烟惆怅汉宫春。祇应憔悴西窗底，消受观书老去身。

花影暗，泪痕新，郢书燕说向谁陈。不知馀蜡堆多少，孤注曾无一掷人。
寄祝仲韶
陈琏（明代）

别后俄惊四载馀，可人风度想如初。桂花香里裁唐律，柿叶霜前学晋书。

痛饮每怀倾绿蚁，平安还荷寄双鱼。高堂禄仕膺眉寿，早晚期来问起居。
如梦令
吴潜（宋代）

庭院深深春寂。还是他乡寒食。闲利与闲名，谩把光阴虚掷。虚掷。虚掷。知道几时归得。
晚晴
洪咨夔（宋代）

子规声里半晴阴，百丈牵行岸草深。挟雨倒回风有力，避山横转水无心。

人于熟处难为别，酒到离边不柰斟。渔叟底知如许事，棹歌穿入暮烟林。
即事五首
郑刚中（宋代）

古寺孤云际，寒斋落叶中。
消愁惟是酒，无奈酒尊空。
停云轩
钱璧（宋代）

插空轩槛扁停云，云本无心岂解停。
敛散卷舒浑在我，本来明月一天青。
过大桥并出界偶成四绝寄邵阳父老
赵鼐（宋代）

行过邮亭日未西，遮留父老杂童儿。
寄言我自无遗爱，底事潸然出涕洟。
寒夜遣闷即示洙泉弟 其三
李文瀚（清代）

客况贫如洗，名心热似煎。班超投笔起，祖逖著鞭先。

琴剑悲今日，烟云感去年。白头孤望眼，肠断五更天。
暇日蒙子玉见招得陪诸君子燕饮欢甚大醉中放浪形骸之外而不自知也因自述一诗并作解嘲云
邓雅（元代）

六十行年两鬓衰，秋风吹老芰荷衣。白云黄鹤堪为友，流水青荷总是诗。

物外游心如太古，人前索笑似婴儿。坐中不著疏狂士，那得诸公一解颐。
初夏
陆游（宋代）

已过浣花天，行开解粽筵。
店沽浮蜡酒，步檥载秧船。
古俗交情久，丰年乐事偏。
出波蓴菜滑，上市鮆鱼鲜。
僧阁梅山麓，渔扉禹庙壖。
丹青不可画，得句一欣然。
堂成
苏辙（宋代）

筑室三年，堂成可居。
我初不知，诸子劳劬。
父母老矣，风雨未除。
诸装几何，勿问有无。
伐木於山，因此旧庐。
不约不丰，燕处无余。
堂开六楹，南北四筵。
昼明速然，夜冥黯然。
四邻无声，布被粗毡。
身非蚌螺，一睡经年。
夜如何其，趺坐燕安。
善恶不恩，此心自圆。
东厢靖深，以奉尝烝。
老佛之庐，朝香夜灯。
西厢千卷，图书之林。
先人所遗，子孙是承。
杖屐经行，直如引绳。
顾视而笑，此如我心。
诸子之室，左右吾背。
将食击板，一系而会。
瓜畦芋区，分布其外。
锄去瓦砾，壤而不块。
废井重浚，泉眼仍在。
辘轳雷鸣，甘雨时霈。
园夫能勤，家足于菜。
有客叩门，贺我堂成。
揖客而笑，念我平生。
三世读书，粗免躬耕。
明窗修竹，惟我与兄。
荫映茅茨，吐论峥嵘。
猖狂妄行，以得此名。
老而求安，匪以为荣。
再至桐柏山
高似孙（宋代）

此山即蓬莱，其下通弱水。
万里奏上帝，一岳留仙史。
逍遥丹霞上，出没流精里。
夜子鹤又叫，月晕风欲起。
自从西磵去，复见东峰峙。
松施神农萝，石护尧时髓。
无中犹有象，玄外更无旨。
略闻赤松道，浩劫不可纪。
题蒋廷晖小景
郭登（明代）

我家南山中，柴门别经久。
不知今春来，新添几株柳。
清江闲钓竹，鸥鹭还来否？对此忽相思，长歌独搔首。
竹溪直院盛称起予草堂诗之善暇日览之多有可
刘克庄（宋代）

小径通车辙，全家隐薜萝。
俗人望崖返，长者及门多。
往往知蜗舍，时时叩雀罗。
鸡栖柏厚去，犊驾太丘过。
骥尾聊同托，骊驹且莫歌。
平生疑泄柳，不纳意如何。
昙珠昙规二禅者归湖外乞诗二首 其一
李彭（宋代）

淑气纷花药，喧风乐鸟乌。山僧来访别，稚子竟传呼。

喷玉渥洼种，行沙沧海珠。湘天多过雁，能寄尺书无。
题石上玉簪花
袁说友（宋代）

翠钿琼葩别样芳，凉风微雨淡梳妆。
姮娥夜半朝天阙，应有遗簪坠帝旁。
白岩僧舍
徐照（宋代）

佳景多为寺，一房当翠微。
炉香穿野霭，杉露滴僧衣。
害蜜蜂喧牖，抛生鸟候扉。
山深随兴味，斜日不须归。
意难忘·宫额涂黄
朱用之（宋代）

宫额涂黄。怕笺凝怨墨，酒渍离觞。红楼春寄梦，青琐夕生香。花觞暖，柳阴凉。棹曲水沧浪。爱弄娇、临流梳洗，顾影低相。桃花结子成双。纵题红去後，枉误刘郎。琴心挑别恨，莺羽学新妆。千万恨，恼愁肠。便憔悴何妨。待共伊、平消别後，几度风光。
秋兴呈华泉翁
敖英（明代）

池头一雨送新凉，小坐茅亭月近床。
和得《竹枝》三百首，西风无雁寄潇湘。
独坐有得
姚燮（清代）

径藓分阴到蛎墙，鸟雏立竹待群翔。困心家事抛吟事，涩眼云光夺楮光。

荦确难扪生石意，沈冥可住即天乡。隔门城堞江岚满，下有寒流上夕阳。
题鲁山温泉
晁冲之（宋代）

平生耳熟闻骊山，梦寐不到临潼关。当年太液金井碧，温泉宛潼关山间。

忆昔君来必十月，骑玉花骢带风雪。太真独侍沐浴边，鲸甲龙鳞影清绝。

五十年升平一迷，却驱万骑出关西。自为前朝同祸水，翻令后代异廉溪。

君不见汝海之南鲁山左，亦有此泉名不播。征夫问路说汤头，可怜是亦陈惊坐。
至德
喻良能（宋代）

至德春山紫翠堆，楚东征吏又重来。
是中正好觅佳句，扪腹自怜无此才。
次韵李仲虎召伯相遇
陈渊（宋代）

区区千里为浮名，小隐终惭郑子真。双阙几时瞻北极，万山无处望南闽。

尊前壮士今如梦，胯下真王迹已尘。共俯淮流追往事，玉蟾依旧水粼粼。
游近山僧庵
陆游（宋代）

卧看香穗叹吾衰，起著芒鞋信所之。
十里溪山最佳处，一年寒暖适中时。
眼明竹院如曾到，心许沙鸥卜後期。
不是诗人托高兴，日长真付一枰棋。
诫子弟词 其二
陆九韶（宋代）

听听听听听听听，衣食生身天付定。酒肉贪多折人寿，经营太甚违天命。

定定定定定定定。
偈颂一百零三首 其十三
释月涧（宋代）

布袋头，今日结。上三星，下半月。观著重添眼中屑。

没理会，易分别。若要通身冷汗流，嚼碎通红块生铁。
望岱 其一
叶佩荪（清代）

震出东维峙大钧，体元凝秀郁嶙峋。云烟一气迷齐鲁，松石千年厌汉秦。

碧落上参无尽际，沧瀛俯掬有边垠。遥瞻九陛明堂位，配极升中秩百神。
河鲀之美唯西施乳得名旧矣而未有作诗者戏作此诗
周紫芝（宋代）

吴王宫中半吴女，选入吴宫歌白苧。姑苏台上看西施，羞得红妆不歌舞。

青丝笼髻云剪衣，玉垂双乳肤凝脂。香罗对画两鸂鶒，半约胸酥人未知。

迩来红鱼新入馔，西施乳入诗翁眼。酽白还惊春雪温，细理不知燕玉软。

坐中嘉名思昔人，未许八珍当禁脔。

更将人乳作蒸豚，可笑此郎风味浅。不知柱下风流张相君，暮年饮乳不饮醇。

帐中侍儿知有几，当时西子今未闻。白头自笑竹坡老，烹鲜谁饷杯中珍。

江瑶敛袂敢争席，一尊伴我抛青春。
秋思四首 其二
江源（明代）

生涯心事已蹉跎，况复新秋一雁过。

借问道傍名利客，天涯归计欲如何。
拟古 其四
张九成（宋代）

平生澹无营，生计亦草草。吾庐尽有馀，懒问长安道。

楚泽惊屈平，书空咤殷浩。愿君且休矣，沈忧令人老。
送邓觉非赴全陵学职
陈深（宋代）

城南不得遂相羊，又著纶巾出草堂。
李白杯中停月影，米学船上贯虹光。
西来江水知乡近，北望淮山引与长。
应傍荆公祠下过，向来松竹尚苍苍。
东官留别诸旧友
释今从（明代）

乱来人事益萧条，八载重过意未消。泉路故交留语别，陌头公子倦行佻。

万家痛饮萑苻恨，百里愁看草木凋。此别几能相聚首，迟君应立虎溪桥。
思归二首
戴复古（宋代）

老矣归欤东海村，长裾不复上王门。
肉糜岂胜鱼羹饭，纨袴何如犊鼻褌。
是处江山如送客，故园桐竹已生孙。
分无功业书青史，或有诗名身后存。
秀实寄两绝来招嘉彦未回辄次韵
王洋（宋代）

长道相思苦不开，故从百里泛舟来。
如何不见稽山老，却道心因兴尽回。
岁晚四首 其二
李彭（宋代）

汪侯胸次阔潇湘，秀润清时符宝郎。谢宇窗间仍发兴，敬亭山下屡成章。
满庭芳 自题《再来缘》乐府
洪炳文（清代）

文史淹通，功名潦倒，谁怜措大酸寒。弥留绝笔，遗稿一篇存。

惟有门生旧侣，恤孤嫠、每叩穷关。伤心处，纸灯麦饭，夜祭泣汍澜。

妙龄膺使节，前生弟子，都是魁元。更诗篇印证，股晕斓斑。

从此家门鼎盛，订姻好、后福团圞。奇绝事，编成乐府，当作戏文看。
人日
刘克庄（宋代）

元日至人日，未有不晴时。
剥复观周易，吟哦及杜诗。
将开户北向，折到杏南枝。
不得东风力，余寒岂易支。
钟馗骑驴图为周可大宪使赋
程敏政（明代）

阴风萧萧吹发寒，老馗夜踏山雨残。恨生不作中执法，誓死肯负唐衣冠。

骊山梦破一回首，上帝毋烦六丁走。魑魅都归鞭策中，嬴得骑驴袖双手。
舞风杨柳
朱诚泳（明代）

灞陵桥畔晚依依，摇荡春光力尚微。汉燕身轻斜亸袖，白蛮腰瘦不胜衣。

长条偏藉吹嘘力，弱质难禁剪拂威。寄语章台休摆乱，风流态度有时归。
王大卿挽词
楼钥（宋代）

上世总儒先，犹传梦雪篇。
惟应佳婿选，可配老姑贤。
父行偏知我，交情不问年。
槁梧谁共语，愁断伯牙弦。
布袋赞
释绍昙（宋代）

驮布袋，笑訚訚，
智无一两，肉重千斤，
转脑回头等个人。率陀归路过错，
满面是埃尘。
奉送滁州赵学士
宋庠（宋代）

灼灼书林彦，胡为江海滨。
希迁杜陵客，出守始平人。
夕萝螭階远，前驱隼旆新。
离觞君莫愬，去去易沾巾。
萍乡病渴
乐雷发（宋代）

犬子无从典鹔鹴，荒村忍渴望潇湘。
楚王萍实甜如蜜，不许诗人取次尝。
寄沈云卿
吴惟信（宋代）

津亭记得话分离，别后愁多只自知。梅坞雪消春到处，草堂灯暗夜深时。

纵然频有相思梦，争似同吟一首诗。几欲裁书凭雁寄，碧天无际雁来迟。
龟山屿歌
屠文照（清代）

台阳北路三貂艰，转行东下临深湾。忽逢海岛如屏环，孤峰耸立苍石顽。

询之父老名龟山，招同舟子相跻攀。果然形色龟一般，四足绵亘千波间。

首尾崚嶒苔藓斑，天公厌若坚甲擐。霹雳一声流血殷，惊走生番驰无还。

吁嗟乎，甲虫三百汝为长，水族之中巨灵掌。不期石头宛肖像，波涛掀天风鼓荡。

渔舟到此难下网，但见奔腾万马响。狂澜回潭深万丈，飘泊海艘如鱼鲞。

向闻樵采有人上，虎穴幽深作蝄蜽。五总十朋常来往，气吞鲸浪呼吸爽。

蛟龙过此敢纵放，鼋鼍同类但瞻仰。年年滋生如卵养，变化无穷神通广。

又闻每岁临中秋，当空皓魄月夜幽。花啼文角蹲犀牛，此山挟之海面浮。

两角分开水不流，双目如珠夜光投。忽作海市飞蜃楼，风波顷刻翻不休。

我今橐笔来高游，鳄鱼何用韩公谋。制伏神怪如楚囚，生民乐利沧海收。
百字令
曹贞吉（清代）

出师二表，与殷盘周诰，同铭金石。臣本不求闻达者，为许先君破贼。

瘴雨蛮江，秋风渭水，上将挥神笔。落星如斗，荧荧火井将熄。

今日丞相祠堂，黄鹂碧草，俯仰悲陈迹。八阵图边波浪涌，似恨谯周鬻国。

一片降幡，千寻铁锁，鼎足三分失。先生巳矣，何能亲见衔璧。
故洛阳城有感
杜牧（唐代）

一片宫墙当道危，行人为尔去迟迟。筚圭苑里秋风后，

平乐馆前斜日时。锢党岂能留汉鼎，清谈空解识胡儿。

千烧万战坤灵死，惨惨终年鸟雀悲。
至节筵间喜雪
韩琦（宋代）

至节开樽就席前，六花飞舞助宾筵。飏空自胜重罗面，引满偏宜旋絮绵。

合坐欢谈霏屑地，几声横笛落梅天。况逢阳复贞亨会，赢取笙歌烂醉眠。
次韵答丁茂才有道
张羽（凤举）（明代）

丁度青云器，穷年对古书。文辞殊秀雅，风骨宛萧疏。

赏合涓金重，音稀郢曲馀。吾衰惭狗监，徒尔识相如。
松阴清梦
陈奎（明代）

白云深锁薜萝关，一枕清风梦寐间。物外乾坤无甲子，壶中日寐隔尘寰。

醉吞玄石垆头酒，梦到蓬莱海上山。醉后不知春几许，松花满树草斑斑。
禅人并化主写真求赞
释正觉（宋代）

形虽老苍，事不穷忙。
味真嚼蜡，面冷刮霜。
撒手行空劫，全身入帝乡。
回头游戏成三昧，春上百华蜂采香。
四月晦日袁起岩同年雨中集聚景园
许及之（宋代）

湖上名园属内家，湖边有客误乘槎。风餐历历秦宫树，雨立亭亭汉节花。

乐事坐来添晷刻，题名帖后带烟霞。春衫湿却它年话，合有新诗记物华。
谢道守董朝散腊日分惠采鱼
郭印（宋代）

腊日公塘命矢鱼，亲迂五马过康衢。
分波短艇金梭疾，缀网圆鬐玉叶粗。
滋味尽教沾掾属，割烹不独侑宾廚。
从今下客休弹铗，不似冯谖恨食无。
题墦间图孙季仲丈创意为之殊可玩也 其一
韩淲（宋代）

妻妾能羞亦可嘉，而今那有此人家。买臣见弃苏秦逐，却悔施施尚尔誇。
寄梅
李龙高（宋代）

范子经年别陆郎，陆郎远致一枝香。
料伊正作关山梦，望见梅花也断肠。
上嘉州青衣山中峰题惠净上人幽居寄兵部杨郎中
岑参（唐代）

青衣谁开凿，独在水中央。浮舟一跻攀，侧径缘穹苍。

绝顶诣老僧，豁然登上方。诸岭一何小，三江奔茫茫。

兰若向西开，峨眉正相当。猿鸟乐钟磬，松萝泛天香。

江云入袈裟，山月吐绳床。早知清净理，久乃机心忘。

尚以名宦拘，聿来夷獠乡。吾友不可见，郁为尚书郎。

早岁爱丹经，留心向青囊。渺渺云智远，幽幽海怀长。

胜赏欲与俱，引领遥相望。为政愧无术，分忧幸时康。

君子满天朝，老夫忆沧浪。况值庐山远，抽簪归法王。
仙霞岭
谢宗鍹（明代）

海上断鳌足，覆压九州外。伟哉造化力，杰起瓯越会。

元气相磅礴，蟺蜒百里内。无诸昔开国，其势自雄大。

一夫可当关，峻阻兹云最。严冬崖谷闭，凛冽冰霜载。

木杪过飞泉，偪侧崩石碍。山魈避白日，野鼠吟晨籁。

耸身已层岭，仆马苦疲惫。回视极苍茫，杉青乱烟霭。
览九丹上化经寄南都王宣徽君贶
张方平（宋代）

上清紫简世传稀，中有灵都妙旨微。云雾披光丹凤出，风雷接势赤龙飞。

琴心三叠胎仙舞，籥筦双迎帝子归。幸得九天真一诀，尘劳何事尚依依。
三月二十五日醵饮于西峰寺分韵得因字
陈著（宋代）

牢穿不借踏青晨，信与林泉有夙因。
忙里偶成真率会，醉来不省乱离身。
归途西岭何妨晚，吹雨南风正送春。
烧筍煮茶须再到，一山古意要诗人。
晓过吴江
释元肇（宋代）

雨洗云梳晓色迟，空江枫冷一虹垂。渔人偷钓烟波破，鸥鹭沙头睡不知。
国子监御书阁观雨同张主簿
刘攽（宋代）

阁外凉风得凭栏，阴晴相望一城间。过云快雨喷浓墨，收水长虹堕缺环。

斜直楼台经洒濯，空无燕雀自飞还。圣朝百吏都勤事，优借儒官到老閒。
鲤鱼行
陆游（宋代）

鲤鱼财三尺，浅水不覆脊；虽怀江湖乐，已叹刀江赤。
长鲸之长江千丈，雪蹴山倾万重浪，纵游不厌沧海宽，一跃已在青天上。
身世局促古所哀，噞喁贪饵胡为哉？人间沟渎莫更顾，夜半变化乘风雷。
挽何内翰二首
吴芾（宋代）

老去交游半浅深，高山流水独知音。
分携苦未经寒暑，转盼那知隔古今。
联事尚怀时把酒，同朝犹记共论心。
无因执绋西山路，空对东风泪满襟。
金缕曲 题邑侯曹星湖父师西凉游草
熊琏（清代）

夹岸桃花放。送行程、弱柳烟拖，柔波绿漾。百首诗投云锦灿，更听骊歌祖帐。

题不尽、离筵情况。雪积羌关春倍晚，缓摇鞭、频把江南望。

山势峻，涛声壮。

驰驱万里精神爽。携新诗、满贮囊中，清吟马上。往事劬劳曾不觉，到处风光自赏。

赢得是、天高月朗。半载归来霜点鬓，遍欢呼、万姓重瞻仰。

春雨到，长培养。
游弘济寺
包彬（清代）

秋江静无烟，山影恍图画。晨登燕子矶，尘鞅一时卸。

径转直复曲，奇峰若相迓。冈峦中断馀，两崖仍可跨。

迸石树无皮，疑是白龙化。梵宫隐深云，香风逗林罅。

娑罗落高阴，傍户枝柯亚。洞穴豁堂皇，禅房半相借。

上有衔花鸟，下有投岩麝。缘壁陟高阁，山川拓眼界。

江明匹练横，天际波涛泻。此境足勾留，俦侣催返驾。

徘徊石磴旁，归云拥足下。
次韵吴少卿致政自咏
陈舜俞（宋代）

挂冠归故里，寻壑具巾车。
兰蕙庭阶茂，交游世路疏。
一壶新漏箭，千姓旧囊书。
寄问从公客，家金有几馀。
浣溪沙 其一 寿内子
辛弃疾（宋代）

寿酒同斟喜有馀。朱颜却对白髭须。两人百岁恰乘除。

婚嫁剩添儿女拜，平安频拆外家书。年年堂上寿星图。
小儿何所爱 其四
解缙（明代）

圣人有六经，天地有日月。日月万古存，六经终不灭。
过滇楚忆旧游紫溪山寺
周于德（清代）

十里松阴盖紫溪，昔年曾借上方栖。行来绝顶千峰合，俯瞰诸天万象低。

地僻不惊林鹤梦，云深常任谷禽啼。何时再遂登临约，一任山灵索品题。
句 其二
方维（宋代）

身在江城抑何暮，心游魏阙不崇朝。
梅阳壬申劭农偶成书呈同官
蒲寿宬（宋代）

举酒劝尔农，更为我侬劝。
车笠虽不同，所谐此盂饭。
或耕在菑畲，或耕在方寸。
膏雨足一犁，田头怯呼唤。
五百维莠骄，胥徒乃蟊患。
与国充耘耔，勿使地蒿蔓。
幻体饥渴同，世味甘苦半。
盘中一粒餐，锄下几滴汗。
光阴驶历块，彼此不可玩。
岂为许行言，劝课在兹旦。
老父倾耳听，童稚绕屏看。
相顾持我语，取信如执券。
安得慵耕人，从今不言倦。
菩萨蛮 汉宫薰炉
龚自珍（清代）

冶蓝活翠沈沈碧。人间无此消魂色。谁爇此炉香。才人居未央。

摩挲还未忍。心上温黁肯。梦到古长安。茂陵春雨寒。
侍宴奉天殿
祁顺（明代）

蓬岛深中别有天，金为宫阙玉为筵。珠帘半捲南山近，仙仗平开北极连。

坐久恍疑丹换骨，醉归犹觉日如年。彻云歌吹亲曾听，不比钧天梦里传。
散步
熊卓（明代）

憩马野田外，萋迷碧草原。
鸡鸣岩下寺，犬吠洞中村。
远水遥空色，残阳过雨痕。
野情云共逸，中岁向林园。
合浦还珠亭
陶弼（宋代）

合浦还珠旧有亭，使君方似古人清。
沙中蚌蛤胎满，潭底蛟龙睡不惊。
句
林宋伟（宋代）

韩非老子俱同传，乞与时人子细看。
黄埠墩
荣汝楫（清代）

楼台一簇水中央，放棹蓉湖野趣长。山色扑窗新翠活，涛声撼槛晚风凉。

千家灯火迷华月，四面檐铃语夕阳。绝妙画图谁写得，凭栏惜少芰荷香。
送陈忠玉兼寄尹梦得黄仲通并寄季通侄五首
张嵲（宋代）

君归多问尹夫子，疲后新诗定益工。
鸿雁南来书不到，想应全未废书空。
北山秋思二首 其一
莫止（明代）

十月旬将及，一年秋始残。自怜柴榻稳，未觉布袍单。

肮脏从吾拙，寻常应俗难。古今成俯仰，时复有馀欢。
游海珠寺示同游文宪使周佥宪
王称（宋代）

绝岛波心见，栖身玉镜中。欲观鳌背日，还仗鹢楼风。

客思员壶外，云程若木东。蜃光晴作雾，海气昼成虹。

僧刹蛟龙护，神珠水月通。同游多逸侣，归棹拟乘空。
立秋饶阳道中三首 其二
孙觌（宋代）

老马倦长道，解鞍聊缓觞。小雨濯鬓须，欣然惬初凉。

奇苞照屋角，橘柚垂青黄。感之动中怀，弓刀戒秋防。
先天易吟三十首
方回（元代）

不识第一画，羲皇运腕初。
凭空说仪象，枉著汗牛书。
十二月十二日雪
韩淲（宋代）

欲雪既雪复未雪，短衣数挽从百结。横溪过涧起轻冰，举首长歌时叫绝。

莽莽岁寒残腊月，梅花前村后村发。桥头独钓任渔翁，千山万径不可灭。
舟中雪作，和沈虞卿寄雪诗韵
杨万里（宋代）

霜风吹船著淮阴，淮山高高淮水深。
津亭饮散浪如屋，篷窗晓水雪满林。
两袖拂空捎舞片，数点落几撩孤吟。
卷舒东阳琢冰句，不羡销金歌浅斟。
子贤兄赐诗兼柬谨依韵和谢并述近况呈诸兄一笑 其一
赵汸（元代）

独抱遗经托远岑，敝庐犹得日相寻。天寒白鹤归华表，日暖黄鹂啭树阴。

弱质每惭经史富，多情应念语言深。山中二月桃花发，无限春晖寸草心。
步虚台
孙仅（宋代）

抱怀宁独固难穷，自与山林逸兴同。
白马岂能分辨客，青牛还会识仙翁。
凝神宅古河声里，望气台荒野色中。
试上高原长一啸，断蓬衰草掩秋风。
生朝李肩吾贻诗次韵为谢
魏了翁（宋代）

肩吾作诗庆五十，矜我颠跻授之挚。
因思五十义最精，造化机之斯出入。
君看五位相生成，前荡后摩如授揖。
至於五衍宜有穷，泽火趋新承井汲。
作圣工夫方自兹，为人生活知非急。
革人於此叹始衰，血气虽衰义逾集。
蹇余不学晚知非，方把斯心验存蛰。
独嗟道远莫致之，原与始终谋不及。
临江仙 约李彭州兄弟看荔丹有赋
魏了翁（宋代）

双荔堂前呼大撇，虬枝看取垂垂。帝怜尘土著冰姿。

故教冻雨过，浴出万红衣。

绿幄赪圆高下处，中含玉色清夷。涴人应笑太真肥。

破除千古恨，须待谪仙诗。
旱後喜雨四首
杨万里（宋代）

竟夏兴云只苦风，入秋今雨稍宜农。
怪来霹雳车枯树，知向前山起卧龙。
献仙桃
佚名（宋代）

元宵嘉会赏春光。盛事当年忆上阳。尧颡喜瞻天北极，舜衣深拱殿中央。欢声浩荡连韶曲，和气氤氲带御香。壮观大平何以报，蟠桃一朵献千祥。
宫词 其九十八
周彦质（宋代）

綵架清阴接凤楼，分班左右各朋俦。就中最得抛梭便，不碍珠门紫绣毬。
八影 其一 梨影
成鹫（清代）

满院春光薄，阴晴不自持。色香无着处，高下总低枝。

古月当中见，天风匝地吹。与君同寂寞，疏雨闭门时。
送谢芝甫赴山南宪
成廷珪（元代）

谢庭子弟多佳士，荆国山川总胜游。
万里捧书催入幕，一朝挝鼓发行舟。
玄猿啼处巴江夜，白雁来时楚甸秋。
襄汉风流千古意，为君长忆仲宣楼。
咏史上·张汤公孙弘
陈普（宋代）

汉朝独有舒与黯，何物枭心欲食之。
六经千载无生气，断自齐人作相时。
即事八首 其七
郑思肖（宋代）

大地尽戎马，皇皇奚所之。此身犹梦里，无处问天涯。

鸟影惊飞弹，蝉声避过旗。愿言仍旧贯，生死太平时。
偈颂二十一首
释坚璧（宋代）

释迦悭，迦叶富。
欺负乎人，夸张莽卤。
五天不纳到支那，塞壑填沟无避处。
无避处，不遮护，
汲兴相逢，如涂毒鼓。
直须亲切一回来，莫似邯郸学唐步。
登扶风王宗元山亭
黄庶（宋代）

云收南山头，太白青崔嵬。
我有泉石梦，坐对怀抱开。
小池数斛泉，涉鸟来毡毸。
遗翎与行迹，纵横在苍苔。
忆得钓矶上，到家如一回。
蔬畦参差绿，采掇助酒杯。
痛饮不能去，绕竹犹徘徊。
主人林岩癖，笑傲苍烟堆。
心忧百里病，良田正黄埃。
欲知主人喜，雨抱山脚来。
奉和太子纳妃太平公主出降
郭正一（唐代）

桂宫初服冕，兰掖早升笄。礼盛亲迎晋，声芬出降齐。

金龟开瑞钮，宝翟上仙袿.转扇承宵月，扬旌照夕蜺.
竹深处诗
倪维哲（元代）

吴门烟雨掩荆扉，湘楚清兮一径微。丛覆蔽空忘昼永，凉生入夜觉寒归。

王猷疏散人皆仰，刘向操持世不违。儒业已闻沾宠渥，休将宦思恋初衣。
广滩驿寄知县卢大年职方
冯山（宋代）

转步异南北，一程千万盘。将身试豺虎，无路出林峦。

数屋近相接，孤城犹认看。回惶中夜发，况守二年官。
赠别杨至游三首 其二
陈渊（宋代）

和平简易是吾师，自有家风更问谁。不是妙年狂气歇，可能从我独无疑。
上广东漕使黄郎中
曾丰（宋代）

中兮和茇，和兮中之茁。
潜鞠兮中和，笃生兮人物。
减字木兰花
胡平仲（宋代）

兰凋蕙歇。野店酒初尝竹叶。绝艳幽姿。洗出铅华见雪肌。

云阶艳地。凭仗幽人须着意。一夜花飞。一点微酸已著枝。
偈颂二十九首 其二十一
释清了（宋代）

百亿毛头，花开不犯春风。三冬雪里，争芳全彰浩意。

云凝谷晓，滴水冰生。活计现成，凭谁受用。头上青灰三五斗，明明不堕晓来机。
齐云寺
张至龙（宋代）

雨疎分点下，略彴界横塘。
接竹通生水，搴萝补坏墙。
字涂窗眼黑，香染佛衣黄。
未晚萤先出，萧然两画廊。
江南曲
柳恽（南北朝）

汀洲采白蘋，日落江南春。(日落 一作：日暖)
洞庭有归客，潇湘逢故人。
故人何不返，春花复应晚。
不道新知乐，只言行路远。
简文帝
王十朋（宋代）

青丝白马渡江来，宫殿酣酣尽委灰。不解开门纳桃棒，空悲明镜不安台。
和余汝霖雪七绝
胡寅（宋代）

日日东园探早梅，那知一夕万林开。
君诗还似扬州句，扫尽因风柳絮才。
杨子华画三首
元稹（唐代）

杨画远于展，何言今在兹。依然古妆服，但感时节移。

念君一朝古，遗我千载思。子亦几时客，安能长苦悲。

皓腕卷红袖，锦鞲臂苍鹗。故人断弦心，稚齿从禽乐。

当年惜贵游，遗形寄丹雘.骨象或依稀，铅华已寥落。

似对古人民，无复昔城郭。子亦观病身，色空俱寂寞。

颠倒世人心，纷纷乏公是。真赏画不成，画赏真相似。

丹青各所尚，工拙何足恃。求此妄中精，嗟哉子华子。
挽郑禹功
曾几（宋代）

山海淮壖利，吾徒职骏奔。
长官惟我在，同事只公存。
句法深深见，心宗细细论。
清风今已矣，微月耿黄昏。
和郡倅陈校书祈雨韵
刘宰（宋代）

麦陇收黄槁，秧田欠绿滋。
三时犹好在，一雨未为迟。
精意能先物，神明敢后期。
邦人孚至意，可但不能欺。
颂古十首
释师体（宋代）

男儿脚底透长安，得坐披衣肯自谩。
三尺冷光辉夜月，一条秋水迸人寒。
次韵寄侄茂仁郎中
杨守阯（明代）

南国移居有竹衙，平安消息报京华。傍篱已见新生笋，穿径还侵旧种麻。

每对此君思小阮，无由缩地与陵霞。重怀文懿归游处，啼鸟惊心泪溅花。
野人
李覯（宋代）

村落苍茫半草茅，路无车辙水无桥。
婚姻取足唯春茧，盐酪归来待晚樵。
一样宽衣疑效古，几人华发未经徭。
相逢不会寒温语，借问官家合是尧。
寄万鹿园总戎二首 其一
沈鍊（明代）

玉帐东风入，春归细柳营。将军披羽服，挥麈坐谈兵。

旗定辕门肃，香销燕室清。封侯非所愿，但遣四方平。
题开元三马图
胡长孺（元代）

牧马极盛开元中，上闲十二皆游龙。时平千里不自效，嘶声脱游生悲风。

流传八骏苦诡怪，乐歌天马徒能工。岂如杜句曹韩画，流云飞电玉花骢。

吟诗展卷何独此，未可与此争先雄。重瞳玉色五百载，阶榻相向将无同。

谁人临摹得高意？印章仿佛龙眠公。但存大略见神骏，未傅五彩分风鬃。

俯仰布置号进稿，图成欲上明光宫。安定王孙固英物，锦标象轴留其踪。

愿言藏袭不浪□，骏骨隐隐惊盲聋。祇今驽骀厌刍豆，盐车未赎污沟红。
思刘改之
吴英父（宋代）

襄阳刘子谪仙俦，挥斥尘寰却寓游。
醉眼芒羊天地窄，吟魂凄寓鬼神愁。
生来不带封侯骨，老去从深活国谋。
旦暮风尘起河朔，未容埋没委山丘。
诸公饯别分韵得人字
王十朋（宋代）

清源古名郡，守土宜择人。胡为不才者，两载乘朱轮。

政拙岁多旱，民愁眉日颦。赖兹淳厚俗，容我老病身。

乞祠竟不允，易郡俄得邻。雅怀上冢愿，偶有还乡因。

宾僚共呼酒，肴蔌嘉且新。展饯选士场，语离庚伏辰。

清风屡吹衣，暑雨微洒尘。骊驹沸盈门，鹦鹉飞入唇。

我亦重惜别，不辞劝酬频。诸君如神鱼，行奋六六鳞。

学士倍登瀛，郡符同治秦。我如倦蜚鸟，野性难笼驯。

旧巢寻故山，一枝老荆榛。官居类邮传，谁能久相亲。

但愿各勉力，相期作纯臣。
古陵
王廷相（明代）

古陵在蒿下，啼乌在蒿上。
陵中人不闻，行客自惆怅。
浪淘沙
许禧身（清代）

楼阁五云中。七宝玲珑。重归天上不相同。忽忆外家诸女伴，絮语东风。

瑶草玉阶红。一道垂虹。漫山翠柏閒丹枫。旧日人閒鸡与犬，谢却樊笼。
自警
林希逸（宋代）

静退虽知趣味殊，终然习气未全除。有无对境宜俱遣，梦觉何时解一如。

得力要须生处熟，用工最怕密中疏。莫教草草匆匆去，却恐从前枉读书。
陆象山祠泉亭　用南充黄太史韵
区怀瑞（明代）

一年长溷马牛群，暂喜泉声到夜分。解佩未酬汉浦月，搴帷犹忆玉山云。

石边主静称夫子，溪上题诗识使君。对此令人重今昔，只馀千载碧氤氲。
无题
陈孔硕（宋代）

鸣鼓人皆可，弹琴今复谁。
尽赊王媪酒，休赋大苏诗。
西南诸土司以容美永顺为强盛连朝经其旧居赋诗以志率服 其二
商盘（清代）

拓开熊绎旧封疆，玉斧金瓯气象昌。秋浦巨鳌留故窟，春风丛竹问何王。

军书谕蜀先耆老，武略平羌胜汉唐。偻指古今沿革局，华风边月两茫茫。
句
释定光（宋代）

一峰狮子吼，十二子相随。
清湘驿送祝贺州南归
范成大（宋代）

海内交情两断金，离歌倡和俱吴音。
桃花如雨暮春酒，竹箭有筠他日心。
万里书来蜀道易，四愁诗成湘水深。
田园将芜各早计，一棹五湖能见寻？
广陵道中
李弥逊（宋代）

禁路追随又两年，长午那句使鱼缘。
壮心未展伤迟暮，捷径无工较后先。
软饱三杯当去客，横蒲十幅得风船。
眼中有句无人道，谁与收归古锦编。
白狼赞
郭璞（魏晋）

矫矫白狼，有道则游。应符变质，乃衔灵钩。惟德是适，出殷见周。
挽新昌俞夫人
刘黻（宋代）

我与令子交，道味见颜色。
乃知贻教来，谆谆及岐嶷。
世多谀墓文，令子序其实。
范身唯礼闲，齐家本天则。
子哀难尽书，母德更何极。
寒风号古林，慈乌红珉刻。
又次王侍郎韵
苏颂（宋代）

礼藉标三瑞，灵篇首五芝。
忽传神草植，高出庙垣楣。
物色甘泉神，形容缪袭辞。
敷荣连刻桷，滋液本华池。
运应承平旦，辰临孟夏时。
阶蓂符历数，丰芑协声诗。
尊祖诚斯洽，称觞礼所宜。
共知天辅德，万叶固皇枝。
夜雨 其一
李俊民（金朝）

元气淋漓彻九垓，那消掩耳一声雷。雨虽不解知时节，云岂无心出岫来。

所恨龙潜犹未起，大都天意卒难回。等闲莫话为霖事，且对檐花尽此杯。
山寺闻丘集斋下吏之报
王慎中（明代）

汉柱峨冠吏，明廷簪笔臣。酬恩搴黼衮，抗疏逆龙鳞。

邹子拘幽日，贾生痛哭辰。小臣元触冒，天子自英神。
张中允先生换诗三首
文同（宋代）

善颂堂中客，华严会里人。
生为天所佑，没与佛相亲。
祖送逾千两，哀号动四邻。
宜祠瑞筠社，永配蜀江神。
艳歌何尝行
曹丕（魏晋）

何尝快。独无忧。但当饮醇酒。炙肥牛。长兄为二千石。中兄被貂裘。

小弟虽无官爵。鞍马馺馺。往来王侯长者游。但当在王侯殿上。

快独摴蒲六博。对坐弹棋。男儿居世。各当努力。蹙迫日暮。殊不久留。

少小相触抵。寒苦常相随。忿恚安足诤。吾中道与卿共别离。

约身奉事君。礼节不可亏。上惭沧浪之天。下顾黄口小儿。

奈何复老心皇皇。独悲谁能知。
诗二十五首 其三 右英夫人所喻
云林右英夫人（魏晋）

绛阙排广霄，披丹登景房。紫旗振云霞，羽晨舞八风。

停盖濯景振，采秀月支峰。咀嚼三台华，吐吸九神芒。

椿数无绝纪，协日积童蒙。携袂明真馆，仰期无上皇。

北钧唱羽人，玉贤粲贤众。云何波浪宇，得失为我钟。

引领嚣庭内，开心拟秽冲。习适荣辱域，罕蹑希林宫。

一静安足苦，试去视沧浪。
杂咏一百首·四皓
刘克庄（宋代）

去避坑焚祸，来成羽翼功。
留侯不自语，驱使紫芝翁。
和鲍倅首夏闻莺
虞俦（宋代）

芳草池塘晚，垂杨院宇清。
梦回初恨蝶，春去懒闻莺。
翠幄何须恋，金丸恐见惊。
一枝栖更稳，好去凤凰城。
偈公六十五首
释咸杰（宋代）

今朝六月十五，祝圣升堂击鼓。
木童火里吹笙，石女云中作舞。
也大奇，也大奇，
天无四壁，地绝八维。
五湖四海来入贡，衲曾闻见眼如眉。
西明寺牡丹花时忆元九
白居易（唐代）

前年题名处，今日看花来。一作芸香吏，三见牡丹开。

岂独花堪惜，方知老暗催。何况寻花伴，东都去未回。

讵知红芳侧，春尽思悠哉。
偈颂二十五首
释道璨（宋代）

释迦不是佛，达磨不是祖。
佛法满天下，诸人还知否。
青草池头处处蛙，黄梅时节家家雨。
送李野夫兼简公择学士同年
文同（宋代）

吾友野夫官满归，峡中风物正春时。
莫因道路起长叹，且对江山吟好诗。
异日滑台君若到，寄言别乘我相思。
声名已重更论底，但引冰堂金屈卮。
月俸至
姜特立（宋代）

禄厚君恩得，才疏德性迂。
入门随手散，不作守钱愚。
赠吴士桑饶
张翥（元代）

吴兴一士气貌醇，儒冠落魄甘长贫。医家诸书总贯穿，有病有药即与人。

山中僦屋不肯出，苦厌城市多嚣尘。得钱沽酒饮即醉，指点富贵如浮云。

时来西湖住几日，所宿随夜餐随晨。过门与我谈抵掌，百无一伪皆天真。

疾恶如雠每愤激，正坐时命遭其屯。人生除贫贫则已，五鬼到此安能神。

天以清名补寒饿，昔之隐者人皆闻。圣贤法则吾岂敢，乡里小儿安足云。

况君能医当济世，未叹行路常踆踆。伸眉一笑索我别，北风吹雪来缤纷。

溪畔无钱附归去，垂橐不管妻子嗔。青山白石大自在，且复挂子头上巾。

江湖多芦识者少，岁晚远游须待春。君不见舍中之长眼眦肉，岂解善事长桑君。
黔阳即古龙标城吊王少伯
严廷珏（清代）

龙标城外青山青，龙标城下扬孤舲。昔贤忆去九百载，峨峨雉堞空彫零。

白云影落览不极，江水直下机无停。松篁临风互亏蔽，荒城当昼常冥冥。

红尘插脚此暂憩，踪迹仿佛波浮萍。唐家诗名盛开宝，李杜并出扬其灵。

其时少伯才独埒，健笔利若新发硎。惊人佳句压今古，奚止画壁传旗亭。

词科重入名益起，雍容释褐登明廷。养鱼射鸭亦戏耳，谗谤竟尔荧宸听。

南交之谪非意料，长途万里愁驮铃。琴书一肩老仆负，自拾败叶炊公厅。

此邦风土虽僻陋，众醉亦足争独醒。时有长跪乞诗者，民之视公如日星。

公诗在世久脍炙，我今游此公曾经。芙蓉之楼屹然在，公其来止浮仙醽。
吴天游竹庄诸公
丘葵（宋代）

市尘不百古招提，笑踏西风暂此栖。
松喜客来如解语，鸟知僧此不曾啼。
问禅爪向维摩合，觅句头因领当低。
恐见黄花归未得，云间何处可攀跻。
秋暮遣怀
陶宗亮（清代）

人生天地一叶萍，利名役役三秋草。
秋草能为春草新，苍颜难换朱颜好。
篱前黄菊未花开，寂寞清樽冷怀抱。
秋雨秋风愁煞人，寒宵独坐心如捣。
出门拔剑壮盘游，霜华拂处尘氛扫。
朝凌五岳暮三洲，人世风波岂能保。
不如归去卧糟丘，老死蓬蒿事幽讨。
禽言四首 其二
朱应辰（明代）

提胡卢，三三两两晴相呼。邻家有酒还能沽，明朝趁晴看花去，去年杏花知在无。
夏日听沈君弹琴诗三首 其三
唐顺之（明代）

忽听使人惊，空山迸一声。能令草树里，齐作秋虫鸣。

暂与松风远，还同石涧清。曲终人欲散，纤月照南楹。
寄赠印山黄巡检进贤
刘崧（元代）

茫茫江海暗烟涛，公子临边事武韬。野砦入云山似印，悬岩飞雨石如刀。

马头猎罢秋风起，剑底诗成夜月高。寂寞林居最相忆，尘埃凉满旧绨袍。
送刘职方知汾州
梅尧臣（宋代）

西河风俗厚，尚翅古所闻。
子夏有遗庙，干木有遗坟。
太守下车日，当先此二君。
不必汾水上，秋风看雁群。
蝶恋花（崇阳县圃夜饮）
王炎（宋代）

纤手行杯红玉润。满眼花枝，雨过胭脂嫩。新月一眉生浅晕。酒阑无奈添春困。

唤起醉魂君不问。憔悴颜容，羞与花相近。人自无情花有韵。风光易老何须恨。
寻庐山崔征君
丘为（唐代）

日高鸡犬静，门掩向寒塘。夜竹深茅宇，秋亭冷石床。

住山年已远，服药寿偏长。虚弃浮生者，相逢益自伤。
建昌小湖望庐阜二首 其一
范梈（元代）

青云覆叠巘，白鸟度平湖。钓屿夜来雨，山深知有无？
句
顾观（元代）

重经白下桥头路，颇忆玄都观里花。
十八坊诗 弭节
王十朋（宋代）

川峡天下险，几人持节过。好来平处弭，莫起险中波。
蠲愤
区大相（明代）

贫贱难久居，勋业惧晚成。老骥志千里，达士感河清。

翩翩当衢客，青云耀冠缨。如何穷愁子，终岁忧患婴。

拔剑欲出门，我剑悲且鸣。长路脂吾车，路险车轴倾。

惊飙号垄树，穷猿多哀声。寒江日夜逝，焉知游子情。

在贱常思贵，处约常愿盈。人理苟如此，天运安得平。

沉晦非我致，俟命何所营。
辅德庙碑歌
方回（元代）

绿之渚兮浣侯衣，青厥蟾兮神所依。
未壮而逝兮匪夭，白首者拜兮莫之敢非。
潮来兮潮往，侯朝出游兮夜归。
侯昔家兮今庙，奠椒醑兮神其我釂。
渺渺兮绿之渚，子陵在上兮子胥下。
羊裘孔乐兮鸱夷犹怒，勾吴炎汉兮俯仰今古。
侯之愿兮天不违。保我民兮靡兵靡饥。
水无蛟蜮兮山无{左豸右区}豹，有苹有芷兮岁其报。
彭殇共尽兮孰尽而神，不死者心兮幻者身。
雨八荒兮先我桑梓，刊此石兮百世之史。
乙亥春得读遂堂先生庆芝堂集既卒业遂成长句以志向往之诚
金梦麟（清代）

风雅道既遥，斯文久沦丧。往者不可作，来者将安向。

所以浮靡不，啁啾转相饷。苟非绝代人，焉能持风尚。

天心觉颛蒙，中原起宗匠。师古得精意，见者惊奇创。

出入汉魏间，或溯先秦上。晋唐诸巨公，屹立不相让。

众善既兼综，变化穷殊相。大业包隆古，近代谁与抗。

遂令奋往心，专一无他向。讵曰能追随，慰我平生望。
咏浮沤为辛明府作
郑缙（唐代）

行潦散轻沤，清规吐未收。雨来波际合，风起浪中浮。

晶晃明苔波，参差绕芥舟。影疑星泛晓，光似露涵秋。

皎皎珠同净，漂漂梗共流。洁容无变染，圆知有谦柔。

欲作微涓效，先从淡水游。
雨中花 龙宝寺紫荆
杨慎（明代）

一搦纤腰清瘦。六幅轻纱红皱。粉熟香生，态浓妆浅，正是愁时候。

萧萧风雨黄昏后。云湿仙衣寒透。正帘悄窗闲，灯昏酒冷，听尽莲花漏。
达磨赞 其三
释法薰（宋代）

孟浪到梁朝，不契梁朝意。放过一著，走入魏地。神光谩说安心，未免失却一臂。
朝中措
晁端礼（宋代）

短亭杨柳接长亭。攀折赠君行。莫怪尊前无语，大都分外多情。

何须苦计，时间利禄，身后功名。且尽十分芳酒，共倾一梦浮生。
洞仙歌 题陈其年填词图
李符（清代）

填词老手，笔非秋垂露。髯也风流玉田侣。把金眉小砚、付与红儿。

携教坐，长在国山青处。

乌丝栏乍展，回顾桃鬟，写出花间断魂句。蕉叶当轻茵，听谱参差，纤指下、缠绵如诉。

千二百、轻鸾定飞来，须挽住榴裙，莫教乘去。
西湖夜景
曾由基（宋代）

间窗放入四山青，古篆无烟气自清。
风不鸣条花著露，一湖春月万蛙声。
客思吟
杨敬之（唐代）

禾黍正离离，南园剪白芝。细腰沈赵女，高髻唱蛮姬。

路愧前冈月，梳惭一颔丝。乡人不可语，独念畏人知。
挽苏宇霖阁部 其三
陈炅（明代）

两朝开济付飞灰，元老丹心合自裁。斥堠狼烟今已寂，都城鱼钥问谁开。

鹰鹯饱食多飏去，桃李成阴枉笃培。瞻奉山陵在何处，空留抔土粤王台。
秦对岩宫谕七十 其二
陆楣（清代）

凤谷重开绿野堂，韶年清望起鹓行。共惊海内声华早，自爱山鹓日月长。

诗卷钓船春水曲，茶烟禅榻雨花香。游人那识闲居意，但指红楼与画廊。
宿本觉寺
释德洪（宋代）

一宿路旁寺，霜清梦亦寒。忆曾游览处，来觅旧题看。

病衲成新塔，层楼隐败垣。青山犹不老，千叠似翔鸾。
闻鸦
章甫（宋代）

柳暗啼春处，庭空反哺时。
鸣声元自乐，世俗亦多疑。
凶吉何须问，雌雄未易知。
宁栖丈人屋，莫借上林枝。
诸公以将石联句为赠次韵以答
邵宝（明代）

泉已离山久，谁教冽且寒。无形成砥柱，有价比琅玕。

重在移时试，清从激处看。不妨江海上，风雨落花残。
溪庵十首
刘克庄（宋代）

买断荒山手拮据，旋移短树已扶疏。
尊堂背市知闻少，竹迳通溪出入迂。
辟甕牖轩聊对卷，改弓弦路劣容车。
可怜四壁空诸有，客至难营饭与刍。
蝉
张方平（宋代）

红树依依古驿西，一声长是报秋期。新晴忽见横飞过，落晚最秋孤啸时。

阴激英雄增感愤，潜催节物至萧衰。草根蟋蟀霜前雁，共与愁人染鬓丝。
再和 其一
王安中（宋代）

长安贵公子，对雨饮正剧。明釭艳华屋，今夕知何夕。

岂同扬子艳，反闭一廛宅。稍醒问予酒，已复忧甔石。

贤愚置莫论，俛仰共陈迹。世路日参差，咄哉随所适。
示张道人
邹浩（宋代）

几年龙虎自相随，南斗延生恩赐归。霄汉路通鸾鹤在，不妨高蹑紫云飞。
和叔平少师见示知足吟谈宗旨也
张方平（宋代）

昨日看公知足吟，寂然不动至人心。视身无实元泡幻，观世皆人谩古今。

忽忽岁穷驹度隙，尘尘事过鸟遗音。从来两个泥牛斗，一任相将入海深。
题介之小阁
孔武仲（宋代）

画帘初卷碧山低，面面青蓝翠拂衣。
秋水暮天长一色，渚鸥沙雁或双飞。
烟霞逗眼光相乱，松竹敲风韵更微。
却笑屈原憔悴甚，渔歌何苦泪交挥。
南山十咏·鸣弦峰
刘仲堪（宋代）

奇峰枕高岸，回合藏云烟。
直上数百仞，倒影浮清涟。
民传舜南狩，向此鸣朱弦。
至今万籁寂，雅韵犹泠然。
奉同颜使君真卿开元寺经藏院会观树文殊碑
皎然（唐代）

万国布殊私，千年降祖师。雁门传法至，龙藏立言时。

故实刊周典，新声播鲁诗。六铢那更拂，劫石尽无期。
边城柳
刘皂（唐代）

一株新柳色，十里断孤城。为近东西路，长悬离别情。
句
李缜（唐代）

鶗鴃一声春事空。
鹊桥仙 其二 燕山九日作
范成大（宋代）

万里汉家使，双节照清秋。旧京行遍，中夜呼禹济黄流。

寥落桑榆西北，无限太行紫翠，相伴过芦沟。岁晚客多病，风露冷貂裘。

对重九，须烂醉，莫牢愁。黄花为我，一笑不管鬓霜羞。

袖里天书咫尺，眼底关河百二，歌罢此生浮。惟有平安信，随雁到南州。
顷在庐山与故友可师为诗社尝次韵和予诗云中
王铚（宋代）

昔访庐山惠远家，寻春草木未萌芽。
自从柳折烟中色，不寄梅开雪后花。
事往泪多添海水，诗来恨满算河沙。
惊回三十年前梦，放鹤峰头日未斜。
马上口占感梅感事二首
包恢（宋代）

巡历郡邑间，人若未厌弃。
夹道争向观，疑我形孰似。
得之道听余，咸谓物吐气。
老奸与宿贜，神夺而心悸。
预知犯难逃，已多速奔避。
先尝受其赇，今皆偿之既。
非慑使者来，安得自知畏。
予默揆诸心，斯言未深契。
一切气不美，先儒说有味。
彝伦若尽去，太半为鬼魅。
禽兽争食人，殆盈野盈市。
迹其所作为，殆恶过异类。
不洁食不饱，甚焉官与吏。
惨酷以济之，甚若豺虎噬。
岂直如得情，哀矜至流涕。
刑法用当穷，根本惕若厉。
岂谓犹有民，能喜使者至。
或鞠躬焚香，或远送旗帜。
望来漳民情，原留泉民意。
此犹硕果然，不食生可觊。
惟知有罪者，患不速去离。
何啻千百辈，施行才一二。
自叹水一杯，孰救炎火炽。
伤心复伤心，竟夕不能寐。
雪后南泛宿潘氏
蔡羽（明代）

黄芦萧萧寒，草短日光白。
有客弄烟绮，独挂沧江席。
起披楞伽雪，忽见茶磨脊。
蓬莱白银宫，宛转在几格。
天华动物表，霁色澄川陌。
鹤立千年松，练挂一片石。
古厓屏风青，冰壶金鲤赤。
鸡鸣枫树林，马度梅花驿。
茫茫五湖间，未见范蠡宅。
悲歌对尊酒，浮生苦行役。
和马先生赠别八叠前韵
赵公豫（宋代）

小酌僧房破冷凄，明朝分手各东西。一肩行李帆樯便，尺幅龙蛇什袭携。

水驿山程劳记忆，天光云影任歌啼。得通音问凭鱼素，此际伤情似女妻。
次韵和王员外杂游四韵
吴融（唐代）

一分难减亦难加，得似溪头浣越纱。两桨惯邀催去艇，

七香曾越取来车。黄昏忽堕当楼月，清晓休开满镜花。

谁见玉郎肠断处，露床风簟半欹斜。
立秋后病作此写怀
强至（宋代）

卧病喜秋至，昏烦庶以平。
清风不少济，宿疢仍相撄。
凉叶犹未振，阴蛩已先鸣。
四时顺万物，奚独戕吾生。
送陈彦恂北上兼简李奇卿学士
戴表元（宋代）

天末翛翛起画舲，骊歌清切也堪听。
十年夜雨头垂白，万里春堪草又青。
莫恋皋比专鱼席，终须豸角瑞尧庭。
平生短李江南杰，今作文昌第几星。
题天池馆二首 其一
刘敞（宋代）

谁人画素屏，中座对沧溟。云气随蛟蜃，波涛涌户庭。

风高鹏解羽，天近客浮星。会有汤汤意，无琴亦自听。
道旁
钱宝琛（清代）

道旁僵卧马，撩乱飘风鬃。足下双烙字，官印依稀红。

借问来何双，乌戈及湟中。曾从征南军，百战立边功。

老病不见收，流落荒烟丛。当时列天厩，食料何繁丰。

朝辞长安陌，暮刷幽燕踪。至今一仰秣，犹能生长风。
蔡忠惠赵氏风度帖赞
岳珂（宋代）

前朝之名臣，承平之王孙。
笔妙而跋真，一旦而并臻，
此盖不特适千里而喜似人也。
禅师塔
陈贵诚（宋代）

旧到乌回寺，相迎识短筇。
重来已无迹，今去欲安从。
春晓空啼鸟，岩枯吼夜龙。
诸天围绕处，重听一楼钟。
赠兖州孟都督
韩翃（唐代）

少年亲事冠军侯，中岁仍迁北兖州。露冕宁夸汉车服，

下帷常讨鲁春秋。后斋草色连高阁，事简人稀独行乐。

闲心近掩陶使君，诗兴遥齐谢康乐。远山重叠水逶迤，

落日东城闲望时。不见双亲办丰膳，能留五马尽佳期。

北场争转黄金勒，爱客华亭赏秋色。卷帘满地铺氍毹，

吹角鸣弦开玉壶。愿学平原十日饮，此时不忍歌骊驹。
贺新郎（和惠检阅惜别）
吴潜（宋代）

晚打西江渡。便抬头、严城鼓角，乱烟深处。无限珠玑双手接，颇觉奚囊暴富。强载月、空舟回去。劝子不须忧百草，四周维、自著灵鳌柱。互今古，只如许。

杭州直北还乡路。想山中、猿呼鹿啸，鹭翔鸥舞。尽道翁归真个也，只怕颜容非故。愿从此、耕云钓雨。盘谷幽深空谷杳，但书来、时寄相思句。千里外，镇延伫。
毛希元提干有庐山癖既卜筑居这又作龙楼与玉
曹彦约（宋代）

玉京仙境发山谣，未把芙蓉意已消。
此处尚堪诗兴在，当年行乐说云卿。
早至平水溪口登岸意行三四里至显圣寺不入
李慈铭（清代）

清梦忽然碎，溪喧满孤枕。推篷绿打头，乱堕松竹影。

及兹朝气爽，行渡石桥近。湿雾吹濛濛，山意犹未醒。

细路春泥明，密篝曙烟隐。莺啼茅屋幽，犊卧露花冷。

缘钟时见僧，到寺一水静。
含笑花五首 其二
李纲（宋代）

玉质犹披翡翠裳，温泉浴罢蔼天香。回眸百媚嫣然处，羞死三千红粉妆。
满江红·物象芸芸
魏了翁（宋代）

物象芸芸，知几许、功夫来格。更时把、荷衣芰制，从容平熨。云淡时空诗献状，竹深花静机藏密。对窗前、屏岫老仪刑，真颜色。商古道，谁俦匹。评今士，谁钧敌。向平舟问雁，久间霜翮。枰上举棋元不定，磨边旋蚁何曾息。傥时公、有意要平治，饶华发。
黔西道中
林徵韩（清代）

暗雨黔西路，凌晨结伴行。马蹄循虎迹，人语杂猿声。

旧里余荒井，空山冷废城。不毛嗟此地，禁得几鏖兵。
和永叔内翰戏答
梅尧臣（宋代）

从他舞姝笑我老，笑终是喜不是恶。
固胜兔子固胜鹤，四蹄扑握长啄啄。
任看色与月光混，只欲走飞情意薄。
拘之以笼縻以索，必不似纤腰夸绰约。
主人既贤豪，能使宾客乐。
便归膏面染髭须，从今宴会应频数。
赠黄成伯仇览
刘弇（宋代）

翔风搅客心，烂熳不可收。只舲扬层波，益信生计浮。

沧洲涩归迹，飘撇惭吴鸥。若人求自东，卓荦欣啸俦。

揖我暮川涘，疏明炯天球。掀髯藉芳草，閒则数鱼鳅。

诗书见孤诣，盘丸走轲丘。况有扫围笔，可擅岐阳蒐。

阴湖六尺舆，初恨不少留。梅根跃高樯，笑我仍回头。

绳床列短炬，相与枯春刍。清狂到诙诽，券内嗤蜉蝣。

女床无凡羽，渭曲皆清流。嘉实自弥望，直未敛以揫。

须矣策高衢，稽句宁公羞。